43 gemeenskapsradiostasies sluit; optog kom  Argieffoto. Die Nasionale Gemeenskapsradio Forum (NGF) beplan ŉ protesoptog op 8 November teen die sluiting van sowat 43 gemeenskapsradiostasies reg oor die land. Die stasies sluit in Radio Kaap se Punt, The Rock FM in Welkom, Radio Renosterberg in die Noord-Kaap en Franschhoek Gemeenskapsradio. Hierdie stasies het na raming sowat 1 200 mense in diens. “Ons is tans in die beplanningsfase van die optog, maar ons gaan vandag kennis gee aan die vier instellings wat by die sluiting betrokke is,” sê Thabang Pusoyabone, die NGF se sekretaris-generaal. Paseka Maleka, woordvoerder van die Onafhanklike Kommunikasie-owerheid van Suid-Afrika (Okosa), sê die radiostasies word gesluit omdat hulle lisensies verval het en die radiostasies nie weer die lisensies hernu het nie. “Die besluit om die radiostasies te sluit is nie, soos wat die NGF beweer, geneem om persvryheid en vryheid van spraak af te breek nie. Okosa val ook nie die gemeenskapsradiostasies aan nie. Dit gaan oor wetgewing en regulasies. Die radiostasies voldoen nie aan wetgewing nie.” Okosa sê verder dat hulle slegs 29 radiostasies in hul visier het en dat hulle nie stasies sal sluit wie se lisensies in orde is nie. Radiostasies skuld R180 miljoen aan verskeie organisasies soos die Suid-Afrikaanse Inkomstediens en die seinverspreider Sentech. Die NGF sê hy het al menigte kere om finansiële hulp gevra en meen die sluiting is ŉ blatante aanval op gemeenskapradiostasies. “Dit is onregverdig dat die radiostasies gesluit moet word oor geld wat dit aan Sentech skuld, maar die SAUK, wat geld verkwis, kan steeds sy deure oophou en reddingsboeie van die regering af ontvang,” sê hy. Verlede jaar het Okosa en Sentech 17 gemeenskapsradiostasies gesluit, omdat die radiostaties sowat R35 miljoen aan Sentech verskuldig was. “Die SAUK skuld miljarde rande en kry daardie miljarde rande. Ons is verlede jaar, tydens gesprekke met die departement van kommunikasie, beloof om ook ŉ reddingsboei te ontvang. Ons wag steeds vir daardie geld.” Die optog sal eerstens by die Media-ontwikkeling‑ en Diversiteitsagentskap in Parktown, Johannesburg, se deur aanklop en dan beweeg na die departement van kommunikasie, wat Okosa en Sentech huisves. Die optog eindig by Jackson Mthembu, die minister in die presidensie, se kantoor. Okosa sê in ŉ verklaring radiostasies is die geleentheid gebied om hul huise in orde te kry, maar hulle het nie daarin geslaag nie. “Dit is dus ons plig om die wet toe te pas en die stasies te sluit, omdat dit onwettig sal wees vir hulle om verder uit te saai,” lui die verklaring. Pusoyabone beweer dat die NGF ook al met Okosa die uitdagings van die bedryf wou bespreek, maar dat hulle pleidooie geïgnoreer is. “Ons het in Februarie en Maart ŉ brief aan hulle gestuur, maar dit was geïgnoreer. Eers verlede maand het ons van hulle gehoor, en dit was reeds te laat.” Die nuwe regulasies vir gemeenskapsuitsaaidienste is in Maart vanjaar uitgereik. Okosa sê dit is in die proses om werkswinkels aan te bied om gemeenskapsradiostasies bewus te maak van die nuwe raamwerk. Die eerste werkswinkel is op 18 Oktober aangebied. “Ons het ook in Julie die moratorium op die lisensiëring van gemeenskapsuitsaaidienste gelig en ons het onderneem om ŉ uitnodig aan voornemende aansoekers binne drie maande uit te reik.” Die uitnodiging sluit ŉ lys van beskikbare frekwensies in elke distrik en plaaslike munisipaliteit in. Die sperdatum vir aansoeke is 31 Oktober. Die NGF sê egter dat Okosa roekelose besluite neem wanneer dit lisensies aan radiostasies uitreik. “Vat byvoorbeeld ŉ dorp soos Kimberley. Daar is net een winkelsentrum, maar vier gemeenskapsradiostasies. Dit is nie volhoubaar nie en radiostasies kan nie meeding vir regverdige verspreiding van ondernemings in die dorp se advertensiegelde nie.”